 NA WANDERI KAMAU KENYA ilitumia zaidi ya nusu ya makusanyo yake ya ushuru kulipia madeni ya nje, katika robo ya kwanza ya mwaka huu wa kifedha wa serikali. Kenya ilitumia jumla ya Sh347.2 bilioni kulipia deni lake kwa miezi mitatu—kati ya Julai na Septemba—kulingana na takwimu zilizotolewa na Waziri wa Fedha, Profesa Njuguna Ndung’u. Hilo ni ikilinganishwa na wakati kama huo 2022, ambapo Kenya ilitumia jumla ya Sh236. bilioni kulipia madeni yake. Kijumla, Kenya ilitumia asilimia 67 ya makusanyo yake ya ushuru kulipia madeni, ikizingatiwa kuwa Halmashauri ya Kukusanya Ushuru (KRA) ilikusanya jumla ya Sh514.2 bilioni. Wadadisi wa masuala ya kiuchumi wanataja mwelekeo huo kama hali inayoonyesha kwamba Wakenya wataanza kuhisi mzigo wa kiuchumi katika kulipia madeni ya kimataifa. “Ikiwa  imefikia hali ambapo tumeanza kutumia zaidi ya nusu ya makusanyo yetu kulipia ushuru, basi hilo linaonyesha kuwa huenda Wakenya wakaanza kuhisi makali ya ulipaji wa madeni ya kimataifa,” akasema Bw Tony Watima, ambaye ni mdadisi wa masuala ya uchumi. Deni la Kenya linajumuisha mikopo ya Eurobond, mikopo kadhaa kutoka China na mingine kutoka kwa taasisi kadhaa za kifedha nchini. Wadadisi wanasema sababu ya Kenya kutumia kiwango kikubwa cha fedha kulipia madeni ni kuwa muda wa kulipia baadhi ya mikopo yake umefika. Mwaka uliopita wa kifedha—2022/2023—Kenya ilitumia jumla ya Sh1.16 trilioni kulipia madeni yake, ikilinganishwa na mwaka huu, ambapo inapanga kutumia Sh1.75 trilioni kulipia deni lake. “Kwa sasa, ni wazi kuwa deni la Kenya limefikia kiwango cha kushtua. Ijapokuwa Kenya inajikakamua iwezavyo kulipa madeni hayo, kuna uwezekano mkubwa raia wake wakaanza kuhisi makali ya madeni hayo, kutokana na kushuka kwa thamani ya shilingi ya Kenya dhidi ya sarafu nyingine za kigeni na kudorora kwa chumi za mataifa mengi duniani,” akasema Bw Watima. Katika kile kilionyesha ‘makali’ yanayoiandama serikali katika ulipaji wa madeni yake, Kenya ilitumia Sh329.2 bilioni kwa matumizi ya kawaida ya serikali, ikilinganishwa na Sh347.2 ilizotumia kulipia madeni ya kitaifa kati ya Julai na Septemba.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  